Gapings in verslag waarop alkoholverbod berus | Maroela Media
(Foto: A Gorman Photography/Facebook)
'n Onafhanklike ontleding van die Suid-Afrikaanse Mediese Navorsingsraad (MNR) se verslag waarop die voortgesette verbod op die verkoop van alkohol berus, het verskeie beperkings in die verslag uitgewys wat nou al hoe meer vrae oor die navorsing laat ontstaan.
Die Suid-Afrikaanse alkoholbedryfkoalisie sê die MNR se verslag getiteld "Impact of alcohol on health services in South Africa" is saam met ander navorsing op 15 Julie aan die nasionale koronavirus-bevelsraad voorgelê.
Die verslag het 'n ooreenkoms getref tussen die getal trauma-hospitaalopnames ná 'n hipotetiese verbod op alkoholverkope in vlak 3 van die afsonderingstydperk en voer aan daar is 'n beduidende verband tussen hospitaalopnames en drankverkope.
Die drankbedryf het egter 'n onafhanklike hersiening van die verslag en die data wat hy daarvoor gebruik het, laat doen. Waar die oorspronklike verslag aangevoer het 'n verbod hou groot voordeel in vir die openbare gesondheidsorgstelsel, het die hersiening verskeie ontwerp- en statistiese beperkinge uitgewys wat verband hou met die gebrek aan omvattende data wat voorgelê is.
Die verslag het bevind dat 'n verbod op alkohol hospitaalopnames in Suid-Afrika aansienlik gaan laat afneem en beddens beskikbaar gaan stel vir die behandeling van Covid-19-pasiënte. Dit sou volgens die verslag lei tot 49 550 minder opnames oor 'n tydperk van agt weke. Die vermindering in trauma-opnames sal ook gepaard gaan met minder oorbevolking in hospitale, wat weer kan verband hou met die oordrag van die virus tussen pasiënte en medici in ongevalle-eenhede. Indien die verbod nie geld nie, het die verslag bevind, gaan daar minder beskikbare hulpbronne, medici en beddens vir Covid-19-pasiënte wees.
"Die hersiening het bevind omdat die data wat tydens die modellering gebruik is onvolledig is, dit moeilik is om die omvang van die verband tussen trauma-opnames en alkoholmisbruik vas te stel. Die grootste rede hiervoor is omdat die oorsaak van elke traumageval tydens hospitaalopname nie in die verslag aangedui word nie.
"Daar is geen inligting oor die kwessie of die traumagevalle met drankgebruik verband hou of deur enigiets anders veroorsaak is nie. Die model kan moontlik die totale getal moontlike traumagevalle voorspel, maar dit is onseker wat die strekking van die verhouding tussen alkoholgebruik en die getal opnames in Suid-Afrikaanse hospitale is," het die koalisie gesê.
Van die data was gebruik is, is boonop tot 20 jaar oud. Om die getal trauma-gevalle by hospitale in 2020 te bepaal, is dit met bevolkingsgroei vermeerder.
Die oorspronklike navorsingsverslag het boonop self toegegee dat die verminderde getal traumavoorvalle wat aanvanklik tydens die afsonderingstydperk (toe 'n alkoholverbod die eerste keer ingestel is) aangemeld is, aan faktore soos beperkte beweging, werk, oefening en minder voertuie op die paaie toegeskryf kan word.
Die koalisie stem saam dit is uiters belangrik dat die verspreiding van Covid-19 die prioriteit moet wees, maar gegewe die beskikbare data is dit moeilik om die werklike verband tussen drankverkope en traumagevalle te bepaal.
"Ons doen 'n beroep op die regering om kennis te neem van die onafhanklike hersiening van die MNR se verslag en die beperkings met die data en om met die bedryf te praat om 'n dringende oplossing vir die ophef van die verbod op alkoholverkope te vind," het Sibani Mngadi, namens die bedryf, gesê.
"Dit gaan die bedryf toelaat om weer onder 'n mate van normaliteit te funksioneer."
Die drankbedryf is verantwoordelik vir nagenoeg een miljoen werksgeleenthede deur die waardeketting. Talle kleinsake-eienaars in die bedryf is vroue wat in townships en in landelike gebiede op dié manier 'n inkomste verdien. Die verbod op die verkoop van drank het duisende mense nou weereens sonder 'n inkomste gelaat.
Die bedryf glo dringende stappe deur die bevelsraad kan vinnig lewe in die bedryf help blaas en duisende werksgeleenthede red. Weens die verbod gaan reusebedrae belasting boonop vir die staatskas verlore.
SA'ners ure sonder kos, water op Chinese lughawe
Net nog n bewys van – plein reg uit DOM DOM DOM
Dit is Magsmisbruik en die skade aan ekonomie dra minder waade.
Dit het al lankal vir my baie duidelik geword dat meeste van die beperkings niks met ons gesondheid te doen het nie, maar om die Suid Afrikaanse ekonomie te vernietig. Die regering het duidelik sy eie agenda en Suid Afrikaners se welstand is beslis nie een daarvan nie…..
Die negentiende augustus moet ons almal saam staan en die regering wys ons is nou gat vol gaan kyk op face book na ronel kotze se plan.
As smouse oop en bloot op straat kan loop en sigarette verkoop, sien ek geen rede hoekom ALLE besighede in die drank bedryf nie ook maar kan voortgaan en handel dryf nie. Wynplase, drankwinkels, restaurante – almal moet net eenvoudig oopmaak en begin drank verkoop soos gewoonlik. Van daardie 1miljoen mense wat in die drank- en hospitaliteits bedryf werksaam is, gaan nagenoeg 50% nie meer werk hê teen die tyd dat die belaglike verbod gelig word nie. Gaan die regering vir hulle sorg?? Definitief nie!! Julle kan nie almal oor dieselfde kam skeer nie. Mense wat restaurante besoek vergryp hulle… Lees meer »